

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradsko vijeće**

KLASA: 021-05/21-01/05

URBROJ: 2181-7-03/5-23-18

Omiš, 30. ožujka 2023.

**Z A P I S N I K**

o radu 18. sjednice Gradskog vijeća Grada Omiša

održane 30.ožujka 2023. godine u Omišu, Trg K. Tomislava 6 – Hotel Plaža

Započeto u 18.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Tonći Stanić
5. Lovrenka Kovačić Bućan, dipl.iur.
6. Ivan Medić
7. Sanja Ilić, prof.
8. Tihana Barišić Marunčić, dr.med.
9. Ivo Bradarić
10. Petar Bulić, dipl.iur.
11. Tomislav Bartulović
12. Karlo Vukasović, bacc.oec. (do t.8.)
13. Zdravka Šodan

NENAZOČNI ČLANOVI VIJEĆA:

1. Josip Banović, dr.med.

2. Dr.sc. Dino Belošević

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

5. Đeki Stanić, dipl.iur. pročelnik UO za gospodarstvo i društvene djelatnosti

6. Mate Sovulj, dipl.ing., Upravitelj vlastitog pogona

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 13 glasova ZA usvojen slijedeći

**d n e v n i r e d**

1. Usvajanje zapisnika o radu 17. sjednice Gradskog vijeća Grada Omiša
2. Vijećnički upiti
3. Prijedlog Odluke o odabiru najpovoljnije ponude pristigle na javni natječaj za prikupljanje pisanih ponuda za davanje u zakup izletišta Radmanove mlinice
4. Prijedlog Odluke o izmjenama i dopunama Odluke o uređenju prometa na području Grada Omiša
5. Prijedlog Odluke o izmjeni i dopuni Odluke o nerazvrstanim cestama u Gradu Omišu
6. Izvješće o provedbi Plana gospodarenja otpadom Grada Omiša za razdoblje 2017.-2022. godine u 2022. godini
7. Prijedlog Odluke o načinu ostvarivanja prednosti pri upisu djece u Dječji vrtić Omiš
8. Prijedlog Programa javnih potreba u području socijalne skrbi Grada Omiša za 2023. godinu
9. Prijedlog Plana operativne primjene Programa aktivnosti u provedbi posebnih mjera zaštite od požara od interesa za RH u 2023. godini na području Grada Omiša
10. Prijedlog za dodjelu javnih priznanja Grada Omiša u 2023. godini:
	1. Stjepanu Kuvačiću, prof.
	2. Karini Lapendi, prof.
	3. Marti Zečić
	4. Ani Juginović
	5. Osnovnoj školi „Josip Pupačić“
	6. Gradsko kazalište „Mali princ“
	7. Draženu Borčiću, dipl.ing.el.
	8. Kati Pupačić
	9. Nikši Tijardoviću
	10. Jadranki Petrušić
	11. Povijesnoj postrojbi Društva Poljičana Sveti Jure

 11. Prijedlog za utvrđivanje prijedloga za imenovanje suca porotnika Županijskog

 suda u Splitu.

**Ad 1/**

USVAJANJE ZAPISNIKA O RADU 17. SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 17. sjednice Gradskog vijeća Grada Omiša nije bilo primjedbi te je nakon glasovanja utvrđeno da je jednoglasno sa 13 glasova ZA usvojen Zapisnik o radu 17. sjednice Gradskog Vijeća Grada Omiša.

**Ad 2/**

VIJEĆNIČKI UPITI

**Karlo Vukasović** – ima li kakvih novosti po pitanju spora sa gsp. Milavićem vezano za teren za gradnju hotela?

Gradonačelnik – ročište je zakazano za 12.4. pa ćemo vidjeti što će biti.

**Petar Bulić –** u kojoj je fazi izmjena Prostornog plana, kada bi trebalo ići javno savjetovanje?

Ima li kakvih novosti vezano za rješavanje pitanja otpadnih voda i kanalizacije za Tugare?

Gradonačelnik – što se tiče Prostornog plana javna rasprava bi trebala biti negdje iza Uskrsa.

Kanalizacija kroz Tugare – bili smo na sastanku sa državnim tajnikom gdje je rečeno da je i on razgovarao sa direktorom Hrvatskih voda da se osiguraju sredstva za kanalizaciju Tugare.

**Zvonko Močić** - direktor Hrvatskih cesta gsp. Škorić je također rekao da neće kopati tu cestu dva puta nego da će se sve odraditi u jednoj turi, odnosno kako se cesta bude uređivala tako će se i polagati kanalizacija.

**Lovrenka Kovačić Bućan** – plaža u Nemiri – u dva navrata je na nju iskrcano nekoliko kamiona zemlje crvenice, pa je pitanje je li to dozvolio Grad Omiš, ukoliko je, zašto, a ukoliko nije postoji li mehanizam da se takve radnje ubuduće spriječe?

Moli pisani odgovor.

Stipe Žuljević Mikas – svako iskretanje materijala na plaže je zabranjeno i protiv svakog počinitelja protiv kojega se pribave dokazi se pokrene postupak.

**Lovrenka Kovačić Bućan** – je li pokrenut postupak protiv počinitelja koji je dovezao 10 kamiona crvenice na plažu u Nemiri?

Kako je bio moguć pristup kamionima kada samo Grad Omiš ima ključ od rampe koja vodi na tu plažu?

Stipe Žuljević Mikas – nismo još utvrdili tko je počinitelj i nije pokrenut postupak.

Grad svakako nije dao dozvolu za takvo nešto, mi imamo donirani materijal od probijanja tunela za dohranu i nasipanje plaža (čisti kameni materijal).

Gradonačelnik – ključ te rampe je uvijek bio u mjesnom odboru, svako provjeriti ćemo i odgovoriti.

**Tihana Barišić Marunčić –** imate li saznanja kada će biti puštena u promet cesta Omiš-Kučiće?

Dom zdravlja Omiš – hoće li se postaviti ograda na onom neograđenom dijelu na kojemu se nedavno dogodila tragedija gdje je jedna gospođa izgubila život, kao i hoće li se urediti ograda (opiturati) na katu Doma zdravlja, ispred ambulanti?

Gradonačelnik – za cestu prema Kučićima ćemo zatražiti službeni odgovor od ŽUC-a jer je to u njihovoj nadležnosti.

Što se tiče Doma zdravlja upravo je danas razgovarao s gosp. Rađom o nekim drugim temama, no aktualizirati ćemo i ovo pitanje (poslati ćemo službeni dopis).

**Zvonko Močić** – svi liječnici su potpisali dopis vezano za parking ispred Doma zdravlja jer je sada zagrađen dio parkinga kojega su proglasili da je za patronažna auta ,a kada ta vozila odu na teren taj je parking prazan, što nema smisla.

Tražili smo od Doma zdravlja Splita da gradski prometni redar može naplaćivati kazne onima koji nepropisno parkiraju (ljeti tu stranci parkiraju, ostave auto po nekoliko dana, a mi smo nemoćni za to riješiti).

Gradonačelnik – sa gospodinom Rađom razgovarali smo i o rekonstrukciji Doma zdravlja Omiš preko ITU mehanizma iz EU fondova, plan je da oni kroz par mjeseci ishode građevinsku dozvolu za nadogradnju Doma zdravlja i u prostoru iza Doma bi bilo cca 50-ak parkirnih mjesta što bi riješilo sadašnje prostorne probleme.

**Tomislav Bartulović** – što se radi po pitanju stambenog zbrinjavanja hrvatskih branitelja?

Gradonačelnik – nije su tu napravio neki značajan pomak, zemljište u Lokvi Rogoznici, Vojskovo, je u vlasništvu RH i upućivao je da se ide na razgovor kod ministra Medveda, da se to s njim rješava, odnosno da se to pokrene s mrtve točke.

**Karlo Vukasović** – kako možemo spriječiti daljnje devastiranje kanjona rijeke Cetine, gosp. Kekez je tamo iskrčio što je god htio, sve više ljudi krči vlastite livade, ima i jedno zemljište koje se tamo ilegalno iznajmljuje, postoji tami i ilegalni kamp...

Gradonačelnik – sve ilegalne radnje možete prijaviti državnom inspektoratu, turističkoj zajednici. Što se tiče krčenja livada mi smo to već prijavljivali Javnoj ustanovi i na njima je da reagiraju. No, ako se radi o poljoprivrednom zemljištu onda vlasnik to ima pravo iskrčiti.

**Ad 3/**

PRIJEDLOG ODLUKE O ODABIRU NAJPOVOLJNIJE PONUDE

PRISTIGLE NA JAVNI NATJEČAJ ZA PRIKUPLJANJE PISANIH PONUDA ZA DAVANJE U ZAKUP IZLETIŠTA RADMANOVE MLINICE

Gradonačelnik je dostavio prijedlog Odluke o odabiru najpovoljnije ponude pristigle na javni natječaj za prikupljanje pisanih ponuda za davanje u zakup izletišta Radmanove mlinice te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o odabiru najpovoljnije ponude pristigle na javni natječaj za prikupljanje pisanih ponuda za davanje u zakup izletišta Radmanove mlinice**

sa tekstom kao u prilogu ovog zapisnika oznake KLASA:372-01/22-01/10, URBROJ:2181-7-02-23-10.

**Ad 4/**

PRIJEDLOG ODLUKE O IZMJENAMA I DOPUNAMA ODLUKE

O UREĐENJU PROMETA NA PODRUČJU GRADA OMIŠA

Gradonačelnik je dostavio prijedlog Odluke o izmjenama i dopunama Odluke o uređenju prometa na području Grada Omiša te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Tihana Barišić Marunčić –** u ime stanara ulice Č.Ž.Dražojevića postavlja zahtjev da se zbrani parkiranje na površini ispred obrta staklara Ćoso i tiskare Kovačić i predlažu da tu bude okretište.

Predlaže postavljanje malih kanti, koševa za sitni otpad duže šetnice uz Cetinu jer ih sada ima samo nekoliko.

Gradonačelnik – što se tiče parkiranja u ul. Č.Ž.Dražojevića ovaj zahtjev su stanari tražili već u više navrata no tu je problem što taj prostor još uvijek nije upisan na Grad Omiš, proveli smo elaborat da se to uknjiži na Grad, stanari su se bunili, pri samom smo kraju rješavanja imovinsko pravnih odnosa i tada ćemo pristupiti rješavanju toga problema.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjenama i dopunama Odluke o uređenju prometa na području Grada Omiša**

sa tekstom kao u prilogu ovog zapisnika oznake KLASA: 340-01/22-01/36, URBROJ:2181-7-05-03/2-23-07.

**Ad 5/**

PRIJEDLOG ODLUKE O IZMJENI I DOPUNI ODLUKE

 O NERAZVRSTANIM CESTAMA U GRADU OMIŠU

Gradonačelnik je dostavio prijedlog Odluke o izmjeni i dopuni Odluke o nerazvrstanim cestama u Gradu Omišu te predložio Gradskom vijeću njezino donošenje.

Pisani materijal uz ovu točku dostavljan je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjeni i dopuni Odluke o nerazvrstanim cestama u Gradu Omišu**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/3-23-63.

**Ad 6/**

IZVJEŠĆE O PROVEDBI PLANA GOSPODARENJA OTPADOM GRADA OMIŠA

ZA RAZDOBLJE 2017.-2022. GODINE U 2022. GODINI

Gradonačelnik je dostavio Izvješće o provedbi plana gospodarenja otpadom Grada Omiša za razdoblje 2017. – 2022. godine u 2022.g. te predložio Gradskom vijeću njegovo prihvaćanje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćeno

**I Z V J E Š Ć E**

**o provedbi plana gospodarenja otpadom Grada Omiša**

**za razdoblje 2017.-2022. godine u 2022. godini**

sa tekstom kao u prilogu ovog zapisnika oznake KLASA:351-03/23-01/01, URBROJ:2181-7-05-01/1-23-4.

**Ad 7/**

PRIJEDLOG ODLUKE

O NAČINU OSTVARIVANJA PREDNOSTI PRI UPISU DJECE U DJEČJI VRTIĆ OMIŠ

Gradonačelnik je dostavio prijedlog Odluke o načinu ostvarivanja prednosti pri upisu djece u Dječji vrtić Omiš te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti i Ela Ćoso, ravnateljica Dječjeg vrtića Omiš izvijestili su u ovom predmetu.

U otvorenoj raspravi sudjelovali su:

**Petar Bulić** – osobno mu se ovaj Pravilnik baš i ne sviđa a posebno stavke:

djeca iz obitelji sa 3 i više djece trebala imati puno više bodova od predviđenih 6, iz razloga ako vodimo pronatalitetnu politiku onda takvim obiteljima trebao dati i prednost pri upisu djece u vrtiće.

Također zašto djeca oba zaposlena roditelja imaju duplo više bodova nego djeca samohranih i jedno roditeljske obitelji?

Invalidnoj djeci je također dano premalo bodova, koji su razlozi za to?

Ela Ćoso – pokušali smo za svaku situaciju složiti bodove i nekako izbjeći pomutnju sa tzv. „lažnim“ zaposlenjima roditelja. Djeca ne dobivaju samo ove bodove nego se prvenstvo pri upisu ostvaruje zbrajanjem svih kategorija koje dijete može donijeti.

Smatra da su zaposleni roditelji oni kojih nema kući a nemaju podršku „baka servisa“ i oni nemaju gdje s djecom dok rade.

Ovi bodovi u tablici su dodatni bodovi za prednost pri upisu tako da samohrani roditelj ima više bodova nego netko drugi, bodovi se akumuliraju. Mi smo radili simulacije i vrlo pomno pratili kao bi se to odrazilo na upis djece.

**Simona Jurjević** – zanima ju je li ovaj dokument prije Gradskog vijeća trebao proći Upravno vijeće Dječjeg vrtića?

Slaže se sa kolegom Bulićem vezano za bodovanje i još nije logično da djeca invalida domovinskog rata dobivaju 8 bodova, a djeca osoba sa invaliditetom 6 bodova?

Đeki Stanić – nije, Odluku donosi predstavničko tijelo osnivača (Gradsko vijeće).

**Tonći Stanić** – zašto samohrani roditelj koji je zaposlen ne bi imao 24 boda?

Ela Ćoso – dobiva 24 boda jer je on jedini u obitelji koji može ostvariti bodove jer drugog roditelj nema.

**Tihana Barišić Marunčić** – koja je razlika između djeteta samohranih roditelja i djeteta jedno roditeljske obitelji?

Ela Ćoso – samohrana obitelj je ona obitelj koja ima samo jednog roditelja (a drugi je umro), a jedno roditeljska obitelj je ona kod kojeg je jednom roditelju oduzeto pravo roditeljstva (drugi roditelj je samohrani roditelj).

To su zakonske definicije a sve će detaljnije biti razrađeno i pojašnjeno u Pravilniku.

Gradonačelnik – bodovi se zbrajaju npr. djeca oba zaposlena roditelja 24 boda + npr. 10 bodova za dijete sa poteškoćama u razvoju + boravište itd...

Treba staviti da ako je samo jedan roditelj živ treba dobiti 24 boda jer drugog roditelja nema niti može ostvariti tih 12 bodova.

**Simona Jurjević** – čini se da ovdje opet imamo puno nedoumica, predlaže povlačenje ove točke s dnevnog reda.

**Sanja Ilić** – t.9. uvjerenje o prebivalištu za dijete i roditelje?

**Zvonko Močić** – radi se o tome da ovo Grad Omiš sufinancira i da roditelji trebaju prebivati na području Grada da bi mogli biti sufinancirani.

Đeki Stanić – u ime predlagatelja predlaže amandman – u čl.5. pod točkom 3 u tablici dodati „Djeca oba zaposlena roditelja (zaposlenog samohranog roditelja)“.

**Nikola Tijardović** – zašto se boduje dječji doplatak?

Ela Ćoso – zato što se smatra da dječji doplatak dobivaju roditelji koji imaju lošiji socijalni status.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 7 glasova ZA i 6 glasova SUZDRŽAN donijeta

**O D L U K A**

**o načinu ostvarivanja prednosti pri upisu djece u Dječji vrtić Omiš**

sa tekstom kao u prilogu ovog zapisnika oznake KLASA:601-01/23-01/03, URBROJ:2181-7-04/1-23-3.

**Ad 8/**

PRIJEDLOG PROGRAMA

JAVNIH POTREBA U PODRUČJU SOCIJALNE SKRBI GRADA OMIŠA ZA 2023. GODINU

Gradonačelnik je dostavio prijedlog Program javnih potreba u području socijalne skrbi Grada Omiša za 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

**Simona Jurjević** – Udruga izviđača Omiš – od 9.mjeseca prošle godine izviđači ne funkcioniraju, ne vode se sastanci s djecom, imate li kakve spoznaje o tome kada bi mogli početi raditi?

Oni su smješteni u gradski prostor a ne djeluju, možemo li tu što učiniti?

Đeki Stanić – što se nas tiče izviđači će dobiti sredstva kada dokažu da su aktivni, a mi na njihovu aktivnost ne možemo utjecati.

Gradonačelnik – svaka udruga pa tako i Udruga izviđača ima svoju Skupštinu i ako nešto nije u redu članovi ju trebaju sazvati i ako je potrebno izabrati novo vodstvo.

**Zvonko Močić** – neka pročelnik Stanić uputi dopis Udruzi izviđača Omiš pa to možda bude nekakav poticaj za rad i djelovanje.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijet

**P R O G R A M**

**Javnih potreba u području socijalne skrbi Grada Omiša za 2023. godinu**

sa tekstom kao u prilogu ovog zapisnika oznake KLASA:550-01/23-01/03, URBROJ:2181-7-04/5-23-5.

**Ad 9/**

PRIJEDLOG PLANA OPERATIVNE PRIMJENE PROGRAMA AKTIVNOSTI U

PROVEDBI POSEBNIH MJERA ZAŠTITE OD POŽARA OD INTERESA ZA RH U 2023. G.

NA PODRUČJU GRADA OMIŠA

Gradonačelnik je dostavio prijedlog Plana operativne primjene programa aktivnosti u provedbi posebnih mjera zaštite od požara od interesa za RH u 2023. godini na području Grada Omiša te predložio Gradskom vijeću njegovo donošenje.

Pisani materijal uz ovu točku dostavljan je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijet

**P L A N**

**operativne primjene programa aktivnosti u provedbi posebnih mjera**

**zaštite od požara od interesa za RH u 2023. g na području Grada Omiša**

sa tekstom kao u prilogu ovog zapisnika oznake KLASA:245-01/23-01/02, URBROJ:2181-7-04/1-23-6.

**Ad 10/**

PRIJEDLOG ZA DODOJELU JAVNIH PRIZNANJA GRADA OMIŠA U 2023. GODINI

 10.1. Stjepanu Kuvačiću, prof.

10.2. Karini Lapendi, prof.

 10.3. Marti Zečić

10.4. Ani Juginović

10.5. Osnovnoj školi „Josip Pupačić“

10.6. Gradsko kazalište „Mali princ“

 10.7. Draženu Borčiću, dipl.ing.el.

10.8. Kati Pupačić

 10.9. Nikši Tijardoviću

10.10. Jadranki Petrušić

10.11.Povijesnoj postrojbi Društva Poljičana Sveti Jure

Odbor za izbor i imenovanja dostavio je prijedloge za dobitnike javnih priznanja Grada Omiša. Gradonačelnik je podržao prijedlog Odbora za izbor i imenovanja, te predložio Gradskom vijeću njihovo prihvaćanje.

Pisani materijal uz ovu točku dostavljen je svim članovima Vijeća.

Zvonko Močić, predsjednik Odbora za izbor i imenovanja izvijestio je u ovom predmetu.

O prijedlozima se pojedinačno raspravljalo i glasovalo kako slijedi:

**10.1**. nakon zaključenja rasprave u kojoj nitno nije sudjelovao, jednoglasno sa 14 glasova ZA je donijeta

**O D L U K A**

kojom se dodjeljuje **nagrada Grada Omiša za životno djelo za 2022. godinu** **Stjepanu Kuvačiću, prof.** za doprinose razvoju zdravstvene i tjelesne kulture i sporta u osnovnom školstvu na području Grada Omiša u preko četiri desetljeća rada se generacijama omiških osnovnoškolaca, a koji uključuje razne izvannastavne i izvanškolske aktivnosti koje su oplemenile odrastanje brojnoj djeci i mladima te za sveukupno djelovanje u cjeloživotnom nesebičnom radu u promicanju i razvoju sporta na području Grada Omiša, a posebno za osnivanje i dvadesetpetogodišnje vođenje škole plivanja te mnogobrojne manifestacije čiji je inicijator i utemeljitelj od kojih je većina postala temelj prepoznatljivosti i ugleda poput *Plivačkog maratona Omiš i Omiškog atletskog polumaratona.*

**10.2**. nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **nagrada Grada Omiša za životno djelo za 2022.godinu posmrtno Karini Lapendi, prof.** za višedesetljetni predani humanitarni i volonterski rad, a posebno za skrb o hrvatskim braniteljima i njihovim obiteljima tijekom i nakon Domovinskog rata i drugim nemoćnim, potrebitim i ugroženim te za značajne donacije sanitetske i medicinske opreme za Dom zdravlja Omiš i jedinice Hitne medicinske pomoći za cijelu Splitsko dalmatinsku županiju te za poticanje i uključivanje mladih u volonterski rad kojima je svojim profesorskim i volonterskim radom usadila temeljne životne vrijednosti.

**10.3**. nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **osobna nagrada Grada Omiša za 2022.godinu judašici Marti Zečić** za ostvarene vrhunske sportske uspjehe u 2022. godini, a posebno za osvajanje:

1. mjesta na Prvenstvu Hrvatske za mlađe seniore i seniorke do 23 godine,

2.mjesta na Prvenstvu Hrvatske za juniore i juniorke te

3. mjesta na prvenstvu Hrvatske za seniore i seniorke i prvenstvu Hrvatske za kadete i kadetkinje, sve u kategoriji do 48 kilograma.

**10.4**. nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **osobna nagrada Grada Omiša za 2022.godinu boćarici Ani Juginović** za ostvarene vrhunske sportske uspjehe u 2022. godini, a posebno za osvajanje:

1. mjesta na Svjetskom juniorskom prvenstvu u raffa boćanju,

2. u mješovitim parovima i

3. u pojedinačnom klasičnom boćanju za žene te za osvajanje 3. mjesta na Svjetskom seniorskom prvenstvu u raffa boćanju.

**10.5.** nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **skupna nagrada Grada Omiša za 2022.godinu Osnovnoj školi „Josip Pupačić“** za izuzetna postignuća u radu ostvarena na državnoj i međunarodnoj razini, sudjelovanjem na natjecanjima i smotrama na kojima su učenici ove škole osvajali vrijedna priznanja te za održavanje jubilarne tridesete obljetnice manifestacije *Tjedan Josipa Pupačića.*

**10.6.** nakonzaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **skupna nagrada Grada Omiša za 2022. godinu Gradskom kazalištu „Mali princ“** za dvadeset godina kulturno-umjetničkog rada, prepoznatljivog po pokretanju niza novih projekata, a s ciljem promicanja omiške kulturne baštine čime je Omiš dobio profesionalne kazalište i predstave koje oduševljavaju publiku svih dobi.

**10.7.** nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **plaketa Grada Omiša za 2022. godinu Draženu Borčiću, dipl.ing.el. nastavniku SS „Jure Kaštelan“** za cjeloživotno zalaganje i doprinos razvoju, kvaliteti i prepoznatljivosti strukovnog programa Tehničar za elektroniku u Omišu i njegovom širem područja, za višedesetljetni izvrstan pedagoški rad s mladim generacijama koji prelazi okvire njegovih radnih obaveza te za značajne uspjehe u odgojno – obrazovnom radu s učenicima i doprinose razvoju strukovnog obrazovanja na području Grada Omiša.

**10.8.**nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **plaketa Grada Omiša za 2022. godinu Kati Pupačić**, povodom obilježavanja tridesete obljetnice manifestacije Tjedan Josipa Pupačića na Slimenu

za veliki doprinos u promicanju života i djela hrvatskog pjesnika Josipa Pupačića i Tjedna Josipa Pupačića na Slimenu tijekom 30 godina trajanja manifestacije.

**10.9.** nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **plaketa Grada Omiša za 2022. godinu Nikši Tijardoviću,** za dugogodišnji požrtvovni rad na obnovi, zaštiti i uređenju starih planinarskih puteva, a posebno za održavanje i obnavljanje puteva Lisičina – Naklice.

**10.10.**nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se dodjeljuje **plaketa Grada Omiša za 2022. godinu Jadranki Petrušić nastavnici Osnovne škole „1. listopada 1942**.“ za samozatajan, predan i požrtvovan tridesetogodišnji rad posvećen odgoju i obrazovanju generacija poljičkih osnovnoškolaca u kojem se nepokolebljivo i ustrajno zalagala za istinske, trajne i tradicionalne humanističke vrijednosti, odgajajući brojne generacije učenika u pravom prosvjetiteljskom duhu; za velike uspjehe u odgojno – obrazovnom radu s učenicima kojima je usadila ljubav prema rodnom jeziku i književnosti te poljičkom identitetu, kao i za sveukupno djelovanje u očuvanju vrijednosti poljičkih korijena, u promicanju kulturne djelatnosti i ugleda škole te hrvatskog i zavičajnog jezika kroz razne izvannastavne aktivnosti u koje je utkala cijelu sebe.

**10.11.** nakon zaključenja rasprave u kojoj nitko nije sudjelovao, jednoglasno sa glasova ZA je donijeta

**O D L U K A**

kojom se **dodjeljuje plaketa Grada Omiša za 2022. godinu Povijesnoj postrojbi Društva Poljičana Sveti Jure za**

**Ad 11/**

PRIJEDLOG ZA UTVRĐIVANJE PRIJEDLOGA ZA IMENOVANJE

SUCA POROTNIKA ŽUPANIJSKOG SUDA U SPLITU

Gradonačelnik je dostavio prijedlog Zaključka o utvrđivanju prijedlog za imenovanje suca porotnika Županijskog suda u Splitu te predložio njegovo donošenje.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijet

**Z A K LJ U Č A K**

o utvrđivanju prijedloga za imenovanje suca porotnika Županijskog suda u Splitu

I.

MARTINA SIMUNIĆ DŽALE predlaže se za imenovanje na dužnost suca porotnika Županijskog suda u Splitu.

II.

Ovaj prijedlog dostaviti će se Splitsko-dalmatinskoj županiji, Županijskoj skupštini radi daljnjeg postupanja.

Završeno u 20.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.